Tájékoztató a közérdekű adatigénylések menetéről
A közügyek és a közpénzek felhasználásának átláthatósága érdekében az állampolgárok jogosultak közérdekű információhoz jutni Magyarország bármely állami, önkormányzati vagy más közfeladatot ellátó szervétől, intézményétől. A közérdekű adatigénylés menetét az információs önrendelkezési jogról és az információszabadságról szóló 2011. évi CXII. törvény (a továbbiakban: Infotv.), a megállapítható költségtérítés részleteit a 301/2016. (IX. 30.) Korm. rendelet szabályozza.
1. Kérelem benyújtása 

A közérdekű adatok megismerésére irányuló kérelmet a jegyzőhöz írásban, szóban a Polgármesteri Hivatal ügyfélfogadási idejében (2053 Herceghalom, Gesztenyés út 13.) vagy elektronikus úton a jegyzo@herceghalom.hu e-mailen, vagy e-papíron ( KRID azonosító: 302118783)  lehet előterjeszteni.

2. A kérelmek elbírálása
A közérdekű adatok megismerésére irányuló kérelmet az igény beérkezését követő legrövidebb idő alatt, legfeljebb azonban 15 napon belül teljesíteni kell, mely egyszeri alkalommal 15 nappal meghosszabbítható, feltéve, hogy az adatigénylés jelentős terjedelmű, nagyszámú adatra vonatkozik. Amennyiben az igényelt adat (ok) nem tartoznak sem a közérdekű sem a közérdekből nyilvános adatok körébe, az igényt el kell utasítani. Ez esetben 15 napon belül tájékoztatni kell az adatigénylőt az igény teljesítésének elutasításáról annak indokaival és a jogorvoslat lehetőségéről. 
A szóban előterjesztett igényt akkor lehet szóban teljesíteni, ha
a) az igényelt adat az önkormányzat honlapján már közzétételre került vagy
b) az igényelt adat az Önkormányzat munkatársainak nevére, beosztására, hivatali elérhetőségére vonatkozik vagy
c) az igény az alkalmazott jogszabályokra vonatkozó általános tájékoztatással teljesíthető,
d) és az igénylő szóban kéri a választ, vagy az számára kielégítő. 
Az a-c. pontok szerinti igény szóbeli teljesítésére a Hivatal bármely köztisztviselője jogosult.
Ha az adatigénylő a közérdekű adatot iratbetekintés formájában kéri, a kérelem teljesítésére előre egyeztetett időpontban, a Polgármesteri Hivatal hivatalos helyiségében, köztisztviselő jelenlétében van lehetőség. Ha az adatigénylő elektronikus levélben kéri az adatszolgáltatást, a válaszlevelet a mellékletekkel együtt szkennelve kell ugyancsak elektronikus levélben megküldeni az igénylő részére. 
3. Költségek

Az adatigénylés teljesítéséért – az azzal kapcsolatban felmerült költség mértékéig terjedően – költségtérítést állapítható meg. A költségtérítés mértékének meghatározása során csakis az alábbi két költségelem vehető figyelembe:

a) az igényelt adatokat tartalmazó adathordozó költsége, valamint,
b) az igényelt adatokat tartalmazó adathordozónak az igénylő részére történő kézbesítésének költsége.

Jelentős terjedelmű másolat készítésénél arról is tájékoztatást kell adni, hogy az adatigénylés mekkora iratmennyiséget ölel fel. Közölni kell az adatigénylővel az adatigénylés teljesítésének másolatkészítést nem igénylő lehetőségeit is.
A kormányrendelet szerint költségtérítésként megállapítható
a) legalacsonyabb összeg mértéke 10 000 Ft,
b) legmagasabb összeg mértéke 190 000 Ft.
A minimum összeget meg nem haladó költség esetében költségtérítés megállapítására egyáltalán nem kerülhet sor.

Költségtérítés megállapítása esetén az adatigénylést a költségtérítésnek az igénylő általi megfizetését követő 15 napon belül kell teljesítenie. 
4.  Befizetett költségtérítés visszatérítése

A költségtérítés előzetes megfizetése és az adatigénylés teljesítése után külön tájékoztatást lehet kérni az adatkezelőtől az adatszolgáltatás tényleges költségeiről, és az azt alátámasztó számításokról. Amennyiben az előzetesen felszámított költség meghaladja a tényleges költségeket, a kettő különbözete az igénylőnek visszafizetendő.
5. Jogorvoslat

A közérdekű adat megismerésére vonatkozó igény elutasítása vagy a teljesítési határidő eredménytelen eltelte esetén, valamint az adatigénylés teljesítéséért megállapított költségtérítés összegének felülvizsgálata érdekében az adatigénylő jogosult bírósághoz fordulni. A pert az igény elutasításának közlésétől, a határidő eredménytelen elteltétől, illetve a költségtérítés megfizetésére vonatkozó határidő lejártától számított 30 napon belül kell megindítani a közfeladatot ellátó szerv ellen.
Az igénylő dönthet úgy is, hogy az adatkezelő jogsértő eljárása miatt a Nemzeti Adatvédelmi és Információszabadság Hatóság (NAIH) vizsgálatát kezdeményezi.

A közérdekű adatigénylések teljesítéséről és a közérdekű adatok közzétételéről szóló szabályzat elérhető itt.

